OBH 7675/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter

Az eljárás megindítása
A panaszos az Országgyűlési Biztos Hivatalához benyújtott beadványában sérelmezte, hogy a Szegedi Távhőszolgáltató Kft. /a továbbiakban: SZETÁV/ a távhődíjszámla kibocsátása során 1994. óta figyelmen kívül hagyja, hogy a helyi önkormányzat a SZETÁV részére rendszeresen lakásfenntartási támogatást utal át, ezért közel százezer forint nagyságrendű hátraléka keletkezett. Ezzel összefüggő reklamációkat a társaság nem vizsgálja ki, hanem fizetési felszólításokat küldenek részére. 
A jogállamiságból eredő jogbiztonság gyanúja miatt a SZETÁV ügyvezető igazgatójától felvilágosítást kértem.
Az ügy jogszabályi háttere:
- 1993. évi III. tv.
- 42/1995. /XII.15./ Kgy rendelet /Szeged Megyei Jogú Város közgyűlésének rendelete/
- 1959. évi IV. tv.
- 1949. évi XX. tv. 2. § (1) bekezdése
A megállapított tényállás:
A panaszosnak még az önkormányzati támogatási rendszer bevezetése előtt, 1992. és 1993. decembere közötti időszakban 22.968 Ft. tartozása keletkezett. 1994-ben a támogatásról szóló, február 1-jétől hatályos önkormányzati határozat késői kézbesítése miatt csak áprilistól érvényesíthette a SZETÁV a támogatás összegeit számláiban, de a panaszos a februári számláinak egy részét és a márciusi távhő díjat 6.857 Ft. értékben nem egyenlítette ki.
A panaszos 1996-ban augusztus 1-től kapott támogatást 1997. július 31-éig. Ebben az évben csak a januári és februári számláit fizette ki, s az önkormányzati támogatáson túl fennmaradó 56.973 Ft-ot nem egyenlítette ki. 
A panaszos 1997-ben egyáltalán nem járt a SZETÁV ügyfélszolgálati irodáján, holott a társaság hátralékának rendezésére részletfizetési lehetőségeket, esetleg kamatkedvezményeket nyújtana, ha az érintett vele megállapodást kötne. 
A vizsgálat megállapításai:
A SZETÁV eljárásával alkotmányos jogsérelmet nem idézett elő, mert a távhődíj számlán az önkormányzati támogatást rendre érvényesítette és a panaszos hátralékának rendezésére is készséget mutat. Ezért a beadványt az állampolgári jogok országgyűlési biztosáról szóló 1993. évi LIX. tv. 19. § (2) bekezdése alapján - mint alaptalant - elutasítom.
Az 1993. évi LIX. tv. 19. § (1) bekezdése alapján a vizsgálat eredményéről a panaszost e jelentés egy példányának megküldésével értesítem. 

Budapest, 1998. május 30.

Dr. Polt Péter